PLAN FOR CULTURE

KAKO MISLIŠ MENE NEMA
2026-05-27 20:00 - 22:00 (Europe/Zagreb) | Teatar EXIT (Ilica 208)
Kroz dva sata “nabrijane” farsične i iskrene, kalamburične i dramatične, istodobno smiješne i gorko-tužne igre, glumci putuju kroz niz svojih unutrašnjih i zamišljenih identiteta i pretvaraju ih alkemijom svoje igre u niz osoba, situacija, realnih i fantastičnih događaja koje prepoznajemo kao naše vlastite, kao stvarnost koja nas okružuje i koju u svom apsurdu, konfliktu i dramatičnosti živimo. Igrom visoke energetike, virtuoznosti i sposobnosti glumačke transformacije predstava ispituje osobne i društvene maske i kontramaske, lažne i istinske vrijednosti i granice životne i scenske realnosti i fikcije.
Ivica Boban

ARMAGEDONCI
2026-05-26 20:00 - 21:30 | Teatar EXIT (Ilica 208)
Svašta se skupi i svatko nešto trpi kad živi u rupi… to je tako, biti čovjek nije lako.
Zato dok još možeš… leti, trči, sanjaj, voli, grli, ljubi… i sa svojim vrijeme gubi.
Armagedonci su tragikomična predstava s glazbenim elementima o tri neobična lika koji su propali kroz zemlju te ostali zatočeni u malom fundusu kazališta. Ne znajući što se dogodilo, kakva ih je to katastrofa snašla i zašto nitko po njih ne dolazi danima, oni posumnjaju da je svijet snašao Armagedon. Dane provode u čekanju, nadanju da će ih netko spasiti i u svemu onome što se naizgled čini kao gubljenje vremena. Prisiljeni provoditi vrijeme zajedno ta tri, na prvu nespojiva lika, jedni drugima postaju sve, izvori najvećih frustracija i nadomjestak svega onoga što im nedostaje, a da toga možda nisu ni bili svjesni. Katastrofa ih je odvojila od svijeta, ali spojila jedne s drugima u vremenu koje je sve, samo ne izgubljeno.

Skulptura misli Gordane Bajurin u Flori
2026-05-25 19:00 - 21:00 | HDLUDU, Šetalište kralja Zvonimira 32, Dubrovnik
Hrvatsko društvo likovnih umjetnika Dubrovnik i Galerija Flora sa zadovoljstvom Vas pozivaju na otvorenje izložbe
GORDANA BAJURIN: Skulptura misli
koje će se održati u ponedjeljak 25. svibnja u 19 sati u Galeriji Flora.
Izložba se može pogledati do 2. lipanj svaki dan od 14 -19 sati sati. Izložba se može pogledati i u drugim terminima ako su vrata Florina doma otvorena, te najavom na galerijaflora.dbk@gmail.com
Radujemo se Vašem dolasku i druženju u Flori.
***
Ova izložba nastala je iz rada s kolažem, ali ne kao klasičnom slikom, nego kao načinom slaganja i građenja. Radovi su izrađeni od plakata programa “Karantena” Art Radionice Lazareti — prostora dubrovačkog lazareta koji je nekada bio karantena, a danas je mjesto umjetnosti. Upravo ta promjena, od izolacije do stvaranja, važan je dio ove priče. Koristeći više primjeraka istih plakata, rezanjem i ponovnim slaganjem, izvorni sadržaj se postupno gubi. Umjesto konkretnih događaja ostaju tragovi — boje, ritmovi i odnosi među oblicima. Kolaži se tako počinju ponašati poput struktura. Slojevi se nadograđuju, preklapaju i stvaraju osjećaj dubine i života — kao da se u njima pojavljuju figure u pokretu, u plesu ili glumi. Zbog toga ova izložba ne govori o skulpturi u doslovnom smislu, nego o načinu razmišljanja — o tome kako se misli mogu slagati, razgrađivati i ponovno oblikovati. Svaki rad je jedan dio tog procesa. Zajedno čine — Skulpturu misli.
Gordana Bajurin rođena 25. siječnja 1950. u Dubrovniku. Sedamdesetih godina bila je članica Fotokluba Dubrovnik. Od 1993. članica je Art radionice Lazareti. Od 2005. članica je ULIPUD-a, a od 2009. Fotokluba Marin Getaldić i Hrvatskog društva likovnih umjetnika Dubrovnik.
Samostalne izložbe 2001 – Dubrovnik, Galerija Artur – Ukradeni horizont 2002 – Dubrovnik, Galerija Ranjina – Dovršena priča 2005 – Dubrovnik, Galerija Ranjina – Rastopljena forma fotografije 2006–2008 – Dubrovnik, Dom Marina Držića – Povezujući oblici Dubrovnika 2010 – Dubrovnik, Art radionica Lazareti – Reciklaža 2014 – Dubrovnik, Galerija Flora – Požar 2016 – Dubrovnik, Dubrovačka kuća – Art radionica Lazareti – Kolaži – u čast sv. Vlahu 2019 – Dubrovnik, Art radionica Lazareti – Čipke i mustre 2023 – Dubrovnik, Art radionica Lazareti – Simbioza 2025 – Dubrovnik, Art radionica Lazareti – Papir i maslina Skupne izložbe (izbor) 2008 – Dubrovnik, Umjetnička galerija Dubrovnik – Dubrovački likovni trenutak (2) 2012 – Dubrovnik, palača Sponza – Dubrovnik International Photo Salon 2014 – Dubrovnik, Lazareti – Galerija Otok – Suvremeni dubrovački autori 2016 – Dubrovnik – Godišnja izložba HDLU Dubrovnik 2017 – Dubrovnik, Umjetnička galerija Dubrovnik – Dubrovački likovni trenutak3

MALO BLAGO
2026-05-23 20:00 - 21:30 | Teatar EXIT (Ilica 208)
Predstava Malo Blago, nastala prema tekstu renomirane irske dramaturginje Elaine Murphy, donosi emotivnu, iskrenu i slojevitu priču o tri generacije žena – baki, majci i kćeri – koje se suočavaju s izazovima svakodnevice bez prisutnosti muške figure. Kroz duhovite, ali i dirljive trenutke, predstava otkriva njihovu međusobnu povezanost, snagu, slabosti i prilagodbu promjenama koje im život donosi.
Baka, jedina koja ima stabilnog partnera, pokušava razumjeti i podržati svoju kćer i unuku dok se one bore s emotivnim turbulencijama, profesionalnim pritiscima i osobnim dilemama. Svaka od njih nosi vlastiti teret – gubitke, nesigurnosti i nadanja – dok istovremeno pokušavaju sačuvati ono najvrjednije: međusobnu ljubav i obiteljsku bliskost.

VIKING SLABOG ZDRAVLJA
2026-05-23 19:00 - 20:30 | Studio EXIT, Gundulićeva 37/1, Zagreb, 10000
„Ako Vam sve ide naopako i vrtite se u krug, nazovite!“

Poželite se javiti, zar ne?
JASENKO BUKVA (Petar Atanasoski)
Nedovršeni student indologije, povijesti, novinarstva, bivši copywriter, autor jedne zbirke poezije naslova „Pabirci i rbine“, maštoviti je muljator i manipulator koji ispreda priče za svaku žrtvu (ili klijenta, ako vam je draže) ponaosob. On «rješava» vaše probleme tražeći probleme koje ste imali u vašim prošlim reinkarnacijama. Jednom kad se zapletete u mrežu njegovih priča, u koje, budi usput rečeno, i on sam s vremenom je počeo vjerovati, nećete se tako lako izvući. «Sve Vam ide naopako i vrtite se u krug?» – tek sad ćete se dobro zavrtjeti. Klijenti su mu najčešće žene i on je njihova muška Šeherezada.
LJERKA ŠPALJ (Judita Franković Brdar)
Porezna referentica za stranke od slova M do slova Ž, jednostavno ne može shvatiti kako i nakon petnaest godina rada svakodnevno mora odgovarati na pitanja tipa: „A ja sam kod Vas?“ koje postavljaju ljudi s početnim slovom prezimena K, L ili LJ. Abeceda nije jača strana njezinih stranaka. Posao – ukalupljen, zdravlje – dobro, a ljubav – pozitivna nula.
Povezana s ovdje i sada, istovremeno intimna i angažirana, čvrsto protkana aktualnom svakodnevicom, antiromantična komedija “Viking slabog zdravlja” kroz priču o dvoje aktera povezanih pokušajima dohvata bivših života tematizira i osnovu glumačkog i režijskog umijeća, a to je stvaranje novih likova i brojnih intimnih svjetova.

Radionica Svibanjski snovi
2026-05-23 10:00 - 11:00 | ZAGREB
Inspirirajte se svojim snovima i djelima umjetnika koji ih je često ovjekovjećivao – Marca Chagalla. Kažu kako snovi imaju svoju simboliku, a vi ćete odabrati koje motive želite i koju će oni simboliku nositi. Tehnike kojima ćemo se baviti su litografija i akvarel.
Tehnika: Kombinacija litografije (kitchen lithography) i akvarel.
Uzrast: Radionica je namijenjena djeci školske dobi, mladima, odraslima i osobama treće životne dobi.

GSK Kerempuh: ŽENIDBA
2026-05-22 20:00 - 22:15 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Nikolaj Vasiljevič Gogolj
Redateljica: Dora Ruždjak Podolski
Pomalo je neobičan i gotovo zaboravljen podatak da su 2009. godine, kad je širom svijeta obilježavana 200. obljetnica rođenja Nikolaja Vasiljeviča Gogolja a puno prije ratnog sukoba Ukrajine i Rusije, ove dvije države povele kulturni rat oko toga kojoj nacionalnoj književnosti Gogolj zapravo pripada.
Svojatanje pisaca i njihovih opusa činjenica je poznata i iz naše relativno nedavne prošlosti, ali ono što je zanimljivo jest da ovaj prividno nepolitičan komad koji na satirički način tematizira ženidbu kao društveni konstrukt, odjednom dobiva i svoje nesumnjivo političke reference. One se prije svega odnose na činjenicu da se kroz narativnu neuhvatljivost ovog komada prelamaju promišljanja o tretmanu i položaju žene u patrijarhalnom društvu, poziciji i definiciji braka te društvenih uzusa u koje nas se i dalje pokušava ukalupiti kako bismo pokazali što bi trebala biti prava obitelj i kako ona može utjecati na nacionalne demografske pokazatelje.
Dakle, Gogoljeva komedija samo je na prvi pogled dramska eksplikacija jednog društvenog konstrukta, ili pak stilska vježba iz poetike groteske, ili čak moguća preteča teatra apsurda. Sudbina službenika Podkolesina kojem je vlastita neodlučnost zapravo milija od braka kao i napori bračne posrednice Fjokle Ivanovne da bračnim pregovorima osigura i svoju egzistenciju samo su prve manifestacije onoga što Ženidba zapravo nosi u svojoj ideji. Izrazita aktualnost uvijek je prvi lakmus papir za određivanje svakog velikog i bezvremenskog djela, a Gogoljeva „Ženidba“ to zaista i jest u svim svojim implikacijama.

Prijevod: Zlatko Crnković
Dramaturg i autor adaptacije: Tomislav Zajec
Kostimografkinja: Barbara Bourek
Scenograf: Lovro Ivančić
Koreograf: Branko Banković
Autor glazbe: Stanislav Kovačić
Oblikovatelj svjetla: Elvis Butković
Asistentica redateljice: Maja Posavec
Autor video projekcija: Vedran Kasap

Inspicijentica: Lorena Matešić

Igraju:
Agafja Tihonovna – Anica Kontić
Arina Pantelejmonovna – Ines Bojanić
Fjokla Ivanovna – Anita Matić Delić
Potkolesin – Filip Detelić
Kočkarev – Luka Petrušić
Kajgana – Domagoj Ivanković
Anučkin – Josip Brakus
Ževakin – Dražen Čuček
Starikov – Ozren Opačić
Stjepan – Jakov Zovko
Dunjaška – Josipa Anković
Popusti na grupne posjete (10 i više osoba)
Prodaja na tel. 01/4833 645, 01/4833 646

KLAMMOV RAT
2026-05-22 20:00 - 21:10 | Teatar EXIT (Ilica 208)
Ova monodrama gorkog okusa, psihološki je portret jednog srednjoškolskog profesora književnosti pred krahom vlastitog integriteta. S namjerom predavanja o Goetheovom „Faustu“, dolazi pred razred koji odbija surađivati. Razred je profesoru objavio rat. Profesor se brani svim svojim slabostima, razred napada tišinom, a nijedna strana više ne razaznaje istinu. Predstava poziva na dijalog i istražuje posljedice nedostatka komunikacije i empatije unutar edukativnog sustava.
Tekst „Klammov rat“ autora Kaija Hensela nastao je 2000. godine, a u svojim početnim godinama bio je jedan od najizvođenijih dramskih tekstova u Njemačkoj. Do sada je doživio preko 100 međunarodnih produkcija, a ovo je prva inscenacija teksta u Hrvatskoj.

SJAJNE STVARI
2026-05-22 19:00 - 20:00 | Studio EXIT, Gundulićeva 37/1, Zagreb, 10000
„Imaš 7 godina. Mama je u bolnici. Otac kaže da je ona učinila nešto glupo. Majka ne može naći razlog za sreću. Ti počinješ zapisivati sve što ti padne na pamet, a što bi bilo vrijedno življenja. I tu listu ostavljaš na njenom jastuku. Znaš da je čitala, jer je korigirala pogrešno napisane riječi.“
Radi se o toploj i dirljivoj ispovijesti čovjeka koji igra sebe od sedmogodišnjeg dječaka pa do odrasle dobi te njegovoj želji da pomogne majci koja pati od depresije. Može li joj tisuću razloga za sreću pomoći da se iz nje izvuče?

GSK Kerempuh: SMRT NA DOPUSTU
2026-05-21 20:00 - 21:45 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Po romanu J.Saramaga ‘Kolebanje smrti’
Redatelj: Kokan Mladenović
U jednoj neimenovanoj državi na sedam mjeseci prestane postojati – smrt. Premda nestanak smrti isprva zvuči kao idealna situacija, svježe besmrtan narod ubrzo se mora nositi sa krizom zdravstva, ekonomije, pojavom kriminalnih organizacija i prijetnjama susjednih država. Ljudi i dalje normalno stare i oboljevaju, ali bez smrti samo se gomilaju na granici života, a i na granici države. Razotkrivaju se i igre moći vlade, Crkve i monarhije te njihovi prljavi poslovi. O državi se ne zna mnogo i tako ove uvijek relevantne teme postaju univerzalno primjenjive na bilo koje područje i povijesno razdoblje.
Autorska predstava „Smrt na dopustu“ nije izravna adaptacija Saramagova romana, već je kroz rad redatelja Kokana Mladenovića s ansamblom Kerempuha poprimila kontekst regionalnih prilika i tema kojima smo svakodnevno izloženi, zadržavajući Saramagovu neodređenost i satirični odmak. Dok se u romanu takva vrsta odmaka postiže autorovom osobitom vrstom pripovijedanja te brižljivo odabranim motivima oko kojih plete mrežu situacija, u našoj se predstavi taj isti dojam ostvaruje drugim sredstvima. Neka od njih su brechtovska gluma, pjesme i humor koji, osim iz komičnih situacija, proizlazi i iz britkih i svevremenskih dijaloga po uzoru na velikane komedije Groucha Marxa i Woodyja Allena.
Dramaturginja: Dora Delbianco
Autori adaptacije: Kokan Mladenović, Dora Delbianco, Mirta Mikloušić i ansambl predstave
Autor tekstova pjesama: Kokan Mladenović
Scenografkinja: Irena Kraljić
Kostimografkinja: Marita Ćopo
Scenski pokret: Pravdan Devlahović
Autorica glazbe: Irena Popović Dragović
Korepetitori: Viktor Čižić/Ana Krajnović (klavir)
Oblikovatelj svjetla: Martin Šatović
Suradnik za mađioničarske trikove: Domagoj Ivanković
Asistentica redatelja: Mirta Mikloušić
Asistentica dramaturginje: Adela Kulenović
Asistentica kostimografkinje: Katarina Božičević
Inspicijentica: Lorena Matešić
U predstavi uživo sudjeluju glazbenici Franka Margeta (violončelo) i Viktor Čižić/Ana Krajnović (klavir)
Korišteno je izdanje ˝Kolebanje smrti˝ Joséa Saramaga u prijevodu Deana Trdaka i izdanju VBZ-a iz 2009. godine.
Igraju:
Smrt – Josipa Anković
Violončelist – Borko Perić
Premijer – Vilim Matula
Prijestolonasljednik – Hrvoje Kečkeš
Kardinal, veleposlanik, glavni ravnatelj televizije – Tarik Filipović
Glavna urednica, intendantica – Mia Begović
Dirigentica, veleposlanica – Ines Bojanić
Predstavnica maphije, ministrica informiranja i veza, ministrica turizma – Ana Maras Harmander
Nova intendantica, ministrica zdravstva – Mirela Videk Hranjec
Asistent glavne urednice, državni tajnik – Karlo Mlinar
Grobar, veleposlanik – Filip Detelić
Popusti na grupne posjete (10 i više osoba)
Prodaja na tel. 01/4833 645, 01/4833 646

PRIMA FACIE
2026-05-21 20:00 - 21:30 | Teatar EXIT (Ilica 208)
Nagrađivani svjetski tekst Suzie Miller napeti je odvjetnički triler pun preokreta, oštrih dijaloga i emocionalnih lomova te jedna od najizvođenijih i najuzbudljivijih suvremenih kazališnih predstava posljednjih godina. Predstava koja te drži na rubu sjedala od prve do zadnje minute. U središtu priče je briljantna, ambiciozna odvjetnica Tessa koja suvereno vlada sudnicom — sve dok se pravila igre ne okrenu protiv nje. Karijeru je izgradila na vjeri u zakon, pravila i moć sudnice. Ona zna kako sustav funkcionira. I zna u njemu pobjeđivati. Ali kada se osobno iskustvo sudari s pravilima tog istog sustava, sve u što je vjerovala počinje se raspadati. Ono što počinje kao dinamična sudska drama, pretvara se u osobnu bitku koja razotkriva pukotine sustava i postavlja neugodna, ali nužna pitanja. U snažnoj i potresnoj monodrami Suzie Miller – i sama bivša odvjetnica – otvara pitanje koje se tiče svih nas: može li pravni sustav zaista razumjeti ljudsko iskustvo? U izvedbi genijalne i zavodljive Nataša Janjić Medančić, predstava dobiva dodatnu snagu i magnetizam. Njezina transformacija na sceni je fascinantna – od samouvjerene, duhovite i britke profesionalke do žene suočene s vlastitim slomom. Dinamična, intenzivna i emotivno razoružavajuća, njezina izvedba publiku vodi kroz smijeh, šok i tišinu u kojoj zastaje knedla u grlu. Prima Facie nije samo predstava – to je iskustvo koje vas neće ostaviti ravnodušnima. Nasmijat će vas, zalediti, uzdrmati i natjerati da dugo nakon spuštanja zastora razmišljate o onome što ste vidjeli. Ne propustite kazališni triler o istini, moći i pravdi — sirov, inteligentan i neizbježno aktualan. Hit s Broadwaya i londonskog West Enda, dolazi na pozornicu u produkciji Petit teatra u suradnji sa Teatrom EXIT.

Kreativna Ura: Arhitektura i glazba
2026-05-21 19:30 - 21:30 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Kreativna Ura: Arhitektura i glazba istražuje odnos arhitekture i glazbe kroz prizmu akustike — medija koji povezuje prostorne karakteristike s načinima na koje zvuk nastaje, širi se i doživljava. Kroz uvodni razgovor i glazbeni segment, program se razvija kao dijalog prostora i zvuka.
U prvom dijelu Marko Slaviček, skladatelj i arhitekt na doktorskom studiju multimedijalne umjetnosti u Berlinu, donosi sažeti pregled uloge akustike u odnosu između arhitektonskog prostora i glazbene prakse. Predavanje se bavi utjecajem prostora na razvoj glazbenih stilova, korištenjem arhitekture za prostorno oblikovane (spacijalizirane) akustičke i elektroničke izvedbe te razumijevanjem rezonancije kao aktivnog glazbenog parametra.
Kroz odabrane primjere i osvrte na radove skladatelja poput Antonija Lottija, Karlheinza Stockhausena, Johna Chowninga, Alvina Luciera i Nicolasa Collinsa, otvara se pitanje kako prostor ne djeluje samo kao kontekst, već kao aktivni sudionik u stvaranju glazbe.
Drugi dio programa donosi izvedbeni segment u kojem NAE Collective kroz odabrane skladbe i zvučne primjere istražuje međuodnos glazbe i prostora. Program uključuje radove koji koriste akustičke fenomene, povratnu spregu (feedback) i elektroniku kao sredstva prostorne artikulacije zvuka.
Na programu su:

Music Stands — Cathy van Eck (za feedback i notni stalak)
Kottos — Iannis Xenakis (za violončelo solo)
Memories of Kowloon — Tomislav Oliver (za bas klarinet, elektroniku i video)

Glazbeni dio programa izvode Branimir Norac (klarinet), Vid Veljak (violončelo) i Tomislav Oliver (elektronika), članovi ansambla NAE Collective.
Program je realiziran uz financijsku podršku HDS – Contemporanea 2026.

GSK Kerempuh: GRUNTOVČANI
2026-05-20 20:00 - 22:40 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Mladen Kerstner
Autor adaptacije: Boris Svrtan
Redatelji: Boris Svrtan i Rajko Minković
Popularna i omiljena dramska serija “Gruntovčani” autora Mladena Kerstnera u režiji Kreše Golika uvodila je brojne televizijske gledatelje u živopisan, autentičan i duhovit prikaz društvenoga života i mentaliteta “malog čovjeka” u fiktivnom podravskom selu.
U ovoj priči koja se događa u današnje vrijeme, u 21. stoljeću, zatičemo poznate i nezaboravne likove iz Kerstnerovog remek-djela – Dudeka, Regicu, Presvetlog, Cinobera, Martina, Matulu, Babicu, Besnoga, Greticu i druge – a svi se oni nalaze pred velikim izazovima novoga doba. Kada u njihov miran život u Gruntovcu bane državna tajnica Marinela Puvalo, predstavnica novog tipa hrvatskog kapitalizma, i donese megalomansku ideju o gradnji spojnice na europski koridor i industrijske zone, stvari se do te mjere uzburkaju da karakteri i mentalitet naših poznatih likova uz peripetije i međusobne sukobe dođu do punog izražaja.
Lektorica i jezična savjetnica: Ines Carović
Scenograf: Boris Svrtan
Scenograf suradnik: Branko Lepen
Kostimografkinja: Vedrana Rapić
Oblikovatelj svjetla: Aleksandar Mondecar
Autori glazbe: Glazbena družina Cinkuši, Živan Cvitković / Dubravko Ivančan i Ivica Kiš
Autor videa: Rajko Minkovic
Montažer videa: Leon Bjelinski
Autori fotografija: Ivan Posavec, Luka Dubroja
Inspicijentica: Mirela Tihava

Igraju:
Dudek – Matija Šakoronja
Regica – Mirela Videk Hranjec
Presvetli – Hrvoje Kečkeš
Jura / Rok Vađon / Štef – Josip Brakus
Cila – Mia Begović
Cinober – Boris Svrtan
Kata – Anita Matić Delić
Gretica – Nina Erak-Svrtan / Ana Maras Harmander
Matula – Filip Detelić
Roza/Babica – Ines Bojanić
Marinela Puvalo – Ornela Vištica
Besni – Luka Petrušić
Inženjer / Videk / Konobar – Karlo Mlinar
Martin – Ivica Zadro

U predstavi se koristi pjesma “Podravina ravna” skladatelja Živana Cvitkovića i tekstopisca Dubravka Ivančana u aranžmanu Glazbene družine Cinkuši i a cappella izvedbi Maje Posavec.
Spikerica TV vijesti: Zrinka Vrabec Mojzeš.
Spikerica Radija Gruntoval: Ines Bojanić.
Zahvaljujemo Ivanu Ivančanu na ustupljenim autorskim pravima.
Popusti na grupne posjete (10 i više osoba)
Prodaja na tel. 01/4833 645, 01/4833 646

SHAKEspeare na EXIT
2026-05-20 20:00 - 21:40 | Teatar EXIT (Ilica 208)
Shakespeare je napisao 37 komada.
To ste sigurno već znali?!
Od čega 10 povijesnih drama.
I to ste znali?!
Od čega 18 komedija.
I to?!
Osmislio je i napisao 1.222 lika.
A to?!
Svaki od 37 komada postavljen pojedinačno na scenu traje, zavisno od kraćenja, između 3 i 5 sati. Dakle, 37 x 4 sata (prosječno) iznosi 148 sati.
Jeste li i to znali?
A jeste li znali kako je sve to moguće odigrati u manje od 2 sata?!
Upoznajte Romea i Juliju, Hamleta, Ofeliju, Macbetha i njegovu krvavu Lady, Antonija i Kleopatru, Mletačkog trgovca, Tita Andronika, Kralja Leara, Richarda III., Henrika VIII. i mnoge druge, kakve ih još nikada niste vidjeli.
Na EX! That’s IT!

Praktikum za povjesničare umjetnosti
2026-05-20 08:00 - 23:30 | Društvo povjesničara umjetnosti Hrvatske, Preradovićeva 44, Zagreb, 10000, Croatia (Local Name: Hrvatska)
Dijalog povijesti umjetnosti i suvremene umjetničke produkcije — prilog razvoju kritičke misli #5
Društvo povjesničara umjetnosti Hrvatske najavljuje peto izdanje Praktikuma – edukativnog i praktičnog programa namijenjenog diplomiranim povjesničarima umjetnosti i studentima završnih godina iz Hrvatske i inozemstva.
Program je pokrenut eksperimentalno, no kroz protekla izdanja pokazalo se koliko je ovakav format važan i potreban – interes sudionika kontinuirano raste, a Praktikum se profilirao kao prostor susreta, razmjene i zajedničkog rada. Posebno nam je važno umrežavanje kolega s umjetnicima, kustosima i međusobno, kao i poticanje otvorenih razgovora iz kojih se razvija konkretno djelovanje.
Ovogodišnji program realizira se u suradnji s Institutom za suvremenu umjetnost i AICA-om Hrvatska, a završna izložba bit će predstavljena u sklopu sajma suvremene umjetnosti Art Zagreb.
Tema ovogodišnjeg praktikuma usmjerena je na promišljanje odnosa između povijesti umjetnosti i suvremene umjetničke prakse. Polaznici će analizirati tekst povjesničarke umjetnosti Vere Horvat Pintarić te kroz dijalog s kolegama, umjetnicima i kustosima razvijati izložbeni koncept inspiriran tim tekstom.
Program otvara niz važnih pitanja: Može li povjesničar umjetnosti danas ponuditi relevantnu evaluaciju suvremenog djela? Ima li još uvijek ulogu posrednika između muzeja, tržišta i publike? Može li se obnoviti autoritet stručne prosudbe u vremenu algoritamski oblikovanih mišljenja?
Kroz rad na skupnoj izložbi suvremene umjetnosti polaznici će: primijeniti teorijska znanja u kontekstu suvremene hrvatske umjetnosti, reinterpretirati klasične i moderne tekstove u odnosu na suvremenu produkciju te sudjelovati u svim fazama realizacije izložbe – od koncepta do promocije.
Prijave su otvorene do 20. svibnja 2026.
Prijavni obrazac se nalazi stranici www.dpuh.hr
Sastanci će se održavati online, uz nekoliko susreta uživo (raspored prema dogovoru sa sudionicima).
Organizator: Društvo povjesničara umjetnosti Hrvatske
Partneri: Art Zagreb 2026, Institut za suvremenu umjetnost, AICA Hrvatska

GSK Kerempuh: ALAN FORD
2026-05-19 20:00 - 21:20 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor teksta: Milan Fošner
Redatelj: Mario Kovač
Alan Ford je kultni talijanski strip koji već više od pola stoljeća zabavlja i oduševljava ljubitelje devete umjetnosti u Hrvatskoj i svijetu. Crnohumorni i satiričan prikaz djelovanja grupice siromašnih tajnih agenata koji rješavaju bizarne kriminalističke slučajeve idealna je podloga za predstavu koja bi se bavila nelogičnostima i apsurdima suvremenog hrvatskog društva. Iako se radnja stripa događa uglavnom u New Yorku, teme koje obuhvaća su univerzalno prepoznatljive i uvijek aktualne.
Zanimljivo je kako se, usprkos medijskoj dominaciji superherojskih stripova DC-a i Marvela, potpomogutoj raskošnim i visokobudžetnim ekranizacijama, Alan Ford još uvijek sjajno prodaje na tržištu a interes za njega pokazuje i mlađa generacija. Razlog vjerojatno leži u originalnom ironičnom humoru specifičnom za naše područje i mentalitet na čemu možemo zahvaliti fantastičnom prijevodu Nenada Brixyja. Obzirom na činjenicu kako se obrada teme stripa nalazi u obaveznom kurikulumu za više razrede osnovne škole te srednjih škola, smatramo kako je upravo Alan Ford ona poveznica koja učenicima može pokazati kako strip ne mora nužno biti isključivo eksapistički uradak temeljen na znanstvenoj fantastici već kako može biti oštar i precizan komentar negativnih društvenih fenomena a sve kroz prizmu humora.
Naša dramatizacija stripa kao centralnu negativnu ličnost smjestila bi lik Superhika, karizmatičnog lopova koji ironično otima siromašnima da bi dao bogatima. Već kroz odabir super-antiheroja kao direktnog suparnika našim junacima iz Grupe TNT jasno ocrtavamo smjer u kojem će naša predstava ići obrađujući inače teške teme poput socijalne nepravde, siromaštva i zakulisnih političkih igara na mladima prihvatljiv način uz zdravu dozu humornog odmaka.
Uz neizbježnu „estetiku ružnog“ i tzv. „siromašno kazalište“ koji bi dominirali vizualnim identitetom predstave, važno je naglasiti kako bi zvučni segment obogatili jazz noir glazbenom podlogom koja bi djelomično bila izvedena i „uživo“ od strane benda sastavljenog od glumaca kazališta Kerempuh.
Dramaturg: Vid Lež
Scenograf: Davor Prah
Kostimografkinja: Nikolina Miletić
Autor glazbe: Tomislav Babić
Koreograf: Branko Banković
Oblikovatelj svjetla: Alen Marin
Inspicijentica: Mirela Tihava
Igraju:
Alan Ford – Luka Petrušić
Bob Rock – Matija Šakoronja
Broj 1 – Tomislav Štriga
Grunf – Domagoj Ivanković
Sir Oliver – Tarik Filipović
Debeli šef – Hrvoje Kečkeš
Superhik – Filip Detelić
Jeremija – Borko Perić
Bepa – Ana Maras Harmander
Margot – Ines Bojanić
Policajac / Čaruga – Josip Brakus
Inspektor Brock – Ozren Opačić
Samoubojica – Karlo Mlinar
Bogataš / Tamburaš – Tomislav Dunđer
Popusti na grupne posjete (10 i više osoba)
Prodaja na tel. 01/4833 645, 01/4833 646

GSK Kerempuh: SUBOTA, NEDJELJA I PONEDJELJAK
2026-05-17 20:00 - 22:00 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Eduardo de Filippo
Redatelj: Paolo Magelli
Nedjeljni ručak u domu obitelji Priore okuplja tri generacije koje žive pod istim krovom. Tu je djed, zatim roditelji, djeca, njihovi partneri, teta, nećak, susjedi i drugi nezvani ili pak zvani gosti – plejada likova čija nas šarolikost uvodi u bogat i često turbulentan svijet razgranatih obiteljskih i inih odnosa dok se prepliću niti njihovih sudbina i međusobnih veza. Glumački ansambl vješto razotkriva slojeve života svojih likova, otkrivajući nam njihove tajne, strahove, ambicije i snove. U tome mediteranski glasnom ali ipak intimnom okruženju otkrivaju se univerzalne istine koje nas sve povezuju kao što je prirodna želja za ljubavlju, razumijevanjem i pripadnošću.
Kao intrigantan okvir priči poslužio je sukob između starog i novog, interakcija tradicije i modernosti. Obitelj Priore čvrsto je ukorijenjena u svojim napolitanskim tradicijama, ali se suočava s vjetrovima promjena koji pušu kroz njihove živote. Sukob generacija jasno ilustrira napetosti između prihvaćanja uspostavljenih normi i neizbježnog traženja novih putova.
Prevoditeljica: Branka Rakić
Autorica adaptacije i dramaturginja: Željka Udovičić Pleština
Scenograf: Miljenko Sekulić
Kostimografkinja: Marita Ćopo
Autori glazbe: Ivanka Mazurkijević i Damir Martinović Mrle
Autor video projekcija: Ivan Marušić Klif
Oblikovatelj svjetla: Aleksandar Čavlek
Koreografkinja za ples mambo: Tamara Despot
Asistentica redatelja: Mirela Tihava
Pomoćnik redatelja: Max Foretić
Inspicijentica: Mirela Tihava

Igraju:
Rosa – Linda Begonja
Virginia – Mia Anočić – Valentić / Mirela Videk Hranjec
Pepino – Dražen Čuček
Rocco – Filip Detelić
Federico – Igor Jurinić
Antonio – Vilim Matula
Giulianella – Josipa Anković
Amelia – Anita Matić Delić
Atilio – Matija Šakoronja
Rafaele – Marko Makovičić
Luigi Ianiello – Hrvoje Kečkeš
Elena Ianiello – Branka Trlin
Krojač – Vedran Mlikota
Mikele – Damir Poljičak
Maria Carolina – Ana Maras Harmander
Roberto – Davor Kovač
Doktor – Karlo Mlinar
Popusti na grupne posjete (10 i više osoba)
Prodaja na tel. 01/4833 645, 01/4833 646

GSK Kerempuh: SVE ZBOG JEDNOG IMENA
2026-05-16 20:00 - 21:40, 2026-05-09 20:00 - 21:40 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autori teksta: Matthieu Delaporte & Alexandre de La Patellière
Redateljica: Saša Broz
Radnja predstave odvija se jedne večeri, na druženju obitelji i prijatelja. Sve započinje idilično, s Vincentom koji dijeli fotografiju svoje i Annine tek nedavno začete bebe. No ubrzo se dobra atmosfera drastično mijenja kada im Vincent objavi da će se dijete zvati Adolphe, što je francuski ekvivalent za Adolfa…
Ova vrhunska komedija hit je u više od 45 zemalja diljem svijeta, zahvaljujući iskričavosti dijaloga te detaljno oslikanim, vjerodostojnim i neodoljivim likovima s kojima se lako možemo poistovjetiti. Jedna od centralnih tema jest suparništvo između braće i sestara, tinjajuća ogorčenost i netrpeljivost koja se vrlo lako može razumjeti u bilo kojem okruženju.
U 90 minuta trajanja predstave nema ni sekunde pauze niti praznog hoda, pa tako protagonisti, ali ni publika, do samog kraja ne dolaze do daha. Tekst u mnogočemu asocira na Rezin komad ˝Bog masakra˝, kao i na kultni Genoveseov film ˝Perfetti sconosciuti˝ (“Potpuni stranci”).
Komad su napisali Matthieu Delaporte i Alexandre de la Patellière, a uspješno je adaptiran i za film, čiji je original također pratilo nekoliko varijanti remakea.
Pariška produkcija osvojila je šest nominacija za nagradu Molière, uključujući i onu za najbolju komediju, dvije nominacije za najboljeg sporednog glumca za Jean-Michela Dupuisa i Guillaumea de Tonquédeca, zatim za najbolju sporednu glumicu za Valérie Benguigui, najboljeg dramatičara za Matthieua Delaportea i Alexandrea de la Patellièrea i najbolju režiju za Bernarda Murata.
Prevoditeljica: Vanda Mikšić
Autorica adaptacije i dramaturginja: Dora Delbianco
Scenografkinja: Sara Haas
Kostimografkinja: Mia Popovska
Suradnica za scenski pokret: Nastasja Štefanić Kralj
Oblikovatelj svjetla: Aleksandar Čavlek
Inspicijentica: Lorena Matešić
Igraju:
Élisabeth Garaud-Larchet – Anita Matić Delić
Pierre Garaud, Élisabethin muž – Damir Poljičak
Claude Gratignol, Élisabethin prijatelj iz djetinjstva – Domagoj Ivanković
Vincent Larchet, Élisabethin brat – Borko Perić
Anna Caravati, Vincentova partnerica – Mirela Videk Hranjec
Popusti na grupne posjete (10 i više osoba)
Prodaja na tel. 01/4833 645, 01/4833 646

Radionica Moj mini vrt
2026-05-16 10:00 - 11:00 | ZAGREB
Stvarat ćemo otiske vrtova na malim dimenzijama papira – male gredice, cvjetne otočiće, … Napravit ćemo skicu, izrezati u linoleumu i otisnuti. Ukoliko ste oduvijek maštali o vrtu, sada je prilika da izradite mini otiske kako bi mogao izgledati. Na kraju ih stavljamo u male okvire za slike i spremni su da ih odnesete kući.
Tehnika: Linorez.
Hrvatski školski muzej, u povodu obilježavanja 125. obljetnice, daruje javnosti kreativne likovne radionice koje će se održavati do lipnja 2026. godine.

GSK Kerempuh: PUTUJUĆE KAZALIŠTE ŠOPALOVIĆ
2026-05-15 20:00 - 21:50, 2026-05-08 20:00 - 21:50, 2026-05-07 20:00 - 21:50 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Ljubomir Simović
Redatelj: Aleksandar Popovski
Autorica adaptacije i dramaturginja: Dora Delbianco
“Putujuće kazalište Šopalović”, klasična je poetska drama s elementima tragedije i iskričavog humora koji izbija kao simbol autentičnosti pojedinaca te kao nusprodukt apsurda svakodnevice u kojoj likove zatičemo. U fokusu su članovi glumačke trupe i putujućeg kazališta Šopalović, građani okupiranog grada koji nastavljaju igrati svoj repertoar na otvorenom, dok se rat oko njih razbuktava do krajnjih granica. Komad je to koji kroz obilje duhovitosti, ali uvijek uz kulisu tragike i duboke tuge koja protagoniste okružuje, postavlja pitanje o važnosti umjetnosti u vremenima kada ludilo preuzima glavnu riječ.
Koji je najbolji odgovor na mržnju? Ljubav, ona prema životu, ali i prema svojoj profesiji. A koji je najtočniji odgovor na destrukciju? Upravo kreiranje i umjetnost u cjelini. Umjetničko djelovanje kao najhumaniji trag ljudskog postojanja. Je li u tako teška vremena primjereno igranje predstava, jedno je od pitanja koje komad otvara te se u njemu progovara o važnosti igre i slavljenju svega onog dobrog što nam književnost i dramska umjetnost mogu donijeti. I na kraju krajeva, s jedne strane, kada bi kazališta čekala prestanak ratova za početak svojeg rada, ne bi nikada stigla na red, a s druge – ima li na svijetu jače sile od one stvaralačke koja bi besmislenoj agresiji, mogla uspješnije baciti rukavicu u lice.

Igraju:
Majcen, Sipo – Dražen Čuček
Milan – Ozren Opačić
Drobac – Tarik Filipović
Božo Babić – Damir Poljičak
Gina – Ines Bojanić
Semka – Ornela Vištica
Darko – Josip Brakus
Matija Šopalović – Borko Perić
Elizabeta Protić – Anita Matić Delić
Sofija Subotić – Josipa Anković
Filip Trnavac – Marko Makovičić
Popusti na grupne posjete (10 i više osoba)
Prodaja na tel. 01/4833 645, 01/4833 646

GSK Kerempuh: MAMA SE OPILA KO MAJKA
2026-05-14 20:00 - 21:10 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Ivor Martinić
Redateljica: Marina Pejnović
“Mama se opila ko majka” je drama o jednoj običnoj zagrebačkoj obitelji iz nebodera u Trnskom i događajima koji su je zatekli jednog, sasvim običnog, 9. ožujka 2025. godine. Tog dana bilo je samo malo toplije nego što su 9. ožujci inače znali biti kroz povijest, i činilo se da ništa neće taj datum učiniti iole vrijednim sjećanja.
No, jedna žena odlučila je začiniti svoju svakodnevicu. Marina, majka troje djece, upravo je tog dana prvi put u životu odlučila napiti se — “ko majka”. Kako će ta odluka utjecati na njezinu obitelj, djecu, susjede i ostatak rodbine? A kako će utjecati na nju samu? Što će se dogoditi kada konačno spozna onu staru istinu: “Pijan govori ono što trijezan misli.”
To je drama o govorenju istine – o životu bez filtera, bez kontrole. O načinu na koji živimo, na koji trpimo sebe i one oko nas i o tome kako bismo možda mogli živjeti.
Igraju:
Marina – Tanja Smoje
Zoran – Hrvoje Kečkeš
Tea – Anica Kontić
Tom – Jakov Zovko
Susjeda Klara – Mia Anočić – Valentić
Susjed Miro – Vedran Mlikota
Vesna – Branka Trlin

Popusti na grupne posjete (10 i više osoba)
Prodaja na tel. 01/4833 645, 01/4833 646

Održiva Ura: Terrazzo
2026-05-14 17:30 - 19:30 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Održiva Ura: Terrazzo – građevinski materijal budućnosti donosi razgovor o terrazzu kao materijalu estetske profinjenosti, higijenske besprijekornosti, lake održivosti i iznimne trajnosti.
Prisutan u venecijanskim palačama, javnim zgradama 19. i 20. stoljeća te prostorima duhovnosti, terrazzo se danas ponovno snažno vraća u suvremeni arhitektonski diskurs.
Hrvatska, kao baštinik venecijanske tradicije, ima bogato naslijeđe terrazza, a nakon razdoblja njegova zamiranja svjedočimo njegovu ponovnom oživljavanju, kako u kontekstu postpotresne obnove, tako i u suvremenim arhitektonskim realizacijama.
Upravo o tome razgovaramo na novom izdanju Održive Ure, u četvrtak, 14. svibnja u 17:30 sati u Uraniji.
U razgovoru sudjeluju:

Alan Braun, Dr. sc., docent.
Ida Krizaj Leko, doc. art.
Anton Kummermehr, VIA Material

Alan Braun će nas uvesti u temu terrazza i približiti njegov umjetnički i obrtnički značaj, Anton Kummermehr će iz pozicije proizvođača proširiti saznanja o suvremenoj tehnologiji izrade terrazzo podova, njihovoj kreativnoj primjeni i izvedbi, a Ida Križaj Leko, prakticirajuća arhitektica i voditeljica Urbanih studija u Rijeci, zaokružit će priču o terrazzu kroz vlastito iskustvo, ističući kako nas učenje iz vlastitih iskustava čini pametnijima u budućnosti.
Broj mjesta je ograničen, pa vas molimo da rezervirate svoje mjesto ovdje. Ulaz je slobodan!

GSK Kerempuh: OTAC, KĆI I DUH SVETI
2026-05-13 19:00 - 22:15 | Satiričko kazalište Kerempuh, Prolaz Fadila Hadžića 7, Zagreb, Croatia (Local Name: Hrvatska)
Autor: Mate Matišić
Redatelj: Janusz Kica
˝Otac, Kći i Duh Sveti˝ nova je duologija Mate Matišića napisana za Kerempuh koju na scenu postavlja Janusz Kica. Ovaj umjetnički tandem predstavlja sam vrh kazališne umjetničke produkcije i spoj su koji obećava neponovljiv teatarski doživljaj. U ovim urnebesnim tekstovima prožetim gorkim humorom, finom ironijom i nevjerojatnim apsurdom, Matišić ispisuje obrate dostojne najpametnijih krimića, kopajući uvijek dublje u ponore samog sebe i nalazeći krivca na najneočekivanijim mjestima. Jesmo li voljni doći do istine, ma koliko skrivena ona bila i još važnije, platiti cijenu koju ona podrazumijeva? Za autora je odgovor jasan i nedvosmislen. Uvijek istina i ništa drugo osim istine.
Dramaturginja: Dora Delbianco
Kostimografkinja: Doris Kristić
Scenografkinja: Liberta Mišan
Autorica glazbe: Tamara Obrovac
Oblikovatelj svjetla: Aleksandar Čavlek
Inspicijentica: Mirela Tihava

Igraju:
SIJAMSKI BLIZANCI PLEŠU SAMBU ILI NEVINI UMIRU PRVI
Slavko – Vedran Mlikota
Slavica, njegova supruga – Branka Trlin
Ana, njihova kći – Mirela Videk Hranjec
Djevojčica – Anica Kontić
Djevojčica 2 – Tamara Kovačević
Svećenik – Dražen Čuček

ŽENE BEZ ZUBA ILITI PLES MELANIJE TRUMP
Blaž – Marko Makovičić
Ana – Ines Bojanić
Marko – Hrvoje Kečkeš
Marija – Linda Begonja
Tkz. Melanija Trump – Mia Begović
Matea – Anica Kontić
Dunja – Tamara Kovačević
Mate – Dražen Čuček
Muškarac – Vilim Matula

Popusti na grupne posjete (10 i više osoba)
Prodaja na tel. 01/4833 645, 01/4833 646

Umjetnost kao terapija
2026-05-09 10:00 - 11:00 | ZAGREB
BESPLATNE KREATIVNE LIKOVNE RADIONICE
Pod vodstvom Petre Kovačić, mag. educ. art., subotama organiziramo likovne radionice Umjetnost kao terapija. Vikend započnite opuštajući se uz kreativno stvaranje, posvećeni razvoju vlastite mašte kroz radionice različitog sadržaja i inovativnih tehnika. U ugodnoj i opuštenoj atmosferi očekuje vas kvalitetno provedeno slobodno vrijeme, uz stjecanje novih znanja i vještina te iskustvo stvaranja bez pritiska i ocjenjivanja.
Dođite i dopustite sebi trenutak mira i slobode – osjetite snagu kreativnosti i otkrijte kako umjetnost može biti vaš izvor ravnoteže, inspiracije i osobnog rasta.
Hrvatski školski muzej, u povodu obilježavanja 125. obljetnice, daruje javnosti kreativne likovne radionice koje će se održavati do lipnja 2026. godine.
Radionice se održavaju u galeriji Hrvatskog školskog muzeja “Školica za 5”, Hebrangova 5, Zagreb. Prijave se zaprimaju najkasnije dva dana prije radionice. Broj mjesta ograničen. Obavezne prijave na: mobitel 095 209 9163 ili na e-mail: edu@hsmuzej.hr

FESTIVAL DAYS OF ORIS 26
2026-05-09 08:00 - 2026-05-10 17:00 | Vatroslav Lisinski Concert Hall, Trg Stjepana Radića 4, Zagreb, 10000, Croatia (Local Name: Hrvatska)

Izložba i rezidencijalni boravak Josipa Pina Ivančića u Flori
2026-05-08 09:00 - 2026-05-18 19:00 | HDLUDU, Šetalište kralja Zvonimira 32, Dubrovnik
Hrvatsko društvo likovnih umjetnika Dubrovnik i Galerija Flora
sa zadovoljstvom Vas pozivaju na otvorenje izložbe
JOSIP PINO IVANČIĆ
eko la Flora; xe lo Dubrovnik
koje će se održati u petak 8. svibnja u 19 sati u Medijateci galerije Flora.
Izložba se može pogledati do 18. svibnja svaki dan od 9-13 sati i od 16-19 sati sati. Izložba se može pogledati i u drugim terminima ako su vrata Florina doma otvorena, te najavom na galerijaflora.dbk@gmail.com

***
Išupljenje čovjeka
Svatko mora ispuniti svoj san da bi uzeo udjela u slobodi. San slobode, međutim, treba naučiti sanjati. Čovjek se rađa kao izgnanik iz sna, kao sanjarsko siroče potkresanih krila. Za uzlet u slobodu sna valja se tek odgojiti. Osim dobrih želja od kojih rastu krila za let je potrebno i nešto umjetničkoga praha. Ali za umjetnički prah neophodan je umjetnik! Probajmo stoga s nekim umjetnikom, s Josipom Pinom Ivančićem!
Svojedobno je u novinama izašao ovakav naslov: „Pod izlikom ‘umjetničkoga performancea’ Pino Ivančić izmrcvario i zaklao purana“! To navodno „skandalozno i šokantno“ klanje purana govori zapravo o umjetniku kao spomenutom „izgnaniku iz sna“ u koji se može vinuti, za razliku od razumnih i bezdušnih novinara, samo uz nešto „duše“, ili slikovito rečeno, samo uz nešto „vilinskoga praha“. „Duša“ umjetnika često se pokazuje u obliku „ptice“, ovdje u liku „purana“. No „puranu“ su potkresana krila! Kao vjerno otjelovljenje snovite Pinove slobodne krilatosti, „skuhan i zaklan“ iščezava puran zajedno s Pinovim umjetničkim sanjama u „ciganskom loncu života bez snova“, koji bi se možda mogao usporediti s „crkvom bez krova“ i „bukvarom bez slova“, u vilinski onkraj ostavljajući Pina na milost i nemilost ciničnom novinarskom medijskom ciganluku.
Izgubivši, naime, svoja krila, umjetnikova duša preobražava se u pozemljarsku ništariju što se sjeća neba jedino kroz psovku, poštenja jedino kroz krađu, vjernosti samo kroz prevaru i tek onda kada, rođen iznova u performanceu, primjerice noseći na leđima „križ“ ulicama Beograda ne bi li okajao zločin klanja i kresanja vlastite umjetničke „duše“, prisjeća se umjetnik iznova izgubljene svoje krilatosti. No tako svijet postaje sve „manji“. Ne dakako u kvantitativnome smislu nego u „vilinskome“ značenju o čemu govori i naslov Pinova filma „Mali čovik … ja ili o’čarano kruženje“ nagrađen na 48. Reviji hrvatskoga filmskoga stvaralaštva u Varaždinu. Čovjek kao biće, čovjek kao ono „predmetno“ naposljetku se toliko rastvara u ovladivost bezdušnošću da na njemu takoreći nestaje karakter krilatosti i dovršava se napuštenost njegova od slobode. Takovo metafizičko „smanjivanje svijeta“, kako je jednom kazao jedan čuveni sročitelj, dovodi do posvemašnjega i konačnoga išupljenja čovjeka!
Antun Nodilo
Josip Pino Ivančić pulski je umjetnik, performer i glazbenik. Alternativnoj kulturnoj sceni poznat je već od početka sedamdesetih godina kada ulazi u konceptualni krug i performans vode. U to vrijeme s prijateljima stvara ‘mental spirit music’,a u pod utjecajem Beuysa otvara procese za stvaranje tzv.’socijalne skulpture’ čime već tada pripada nevelikoj skupini konceptualnih umjetnika koji su angažirano propitivali socijalističke vrijednosne sustave, ponajprije smisao rada i poziciju radnika.
i.j.PINOva pozicija izvan centra te njegovo iskustvo radnika u brodogradilištu Uljanik osiguralo mu je ‘pravo’ na dodatno radikaliziranje u prostoru umjetnosti. Tijekom osamdesetih svoje umjetničke interese ostvaruje u prostoru spajanja medija glazbe,performansa i likovne umjetnosti (alterrock gupa ‘GustapH y njegovi dobry duhovi’, a od devedesetih javnost ga pozna kao jednog od najprovokativnijih hrvatskih performera ali i kao alternativnog novomedijskog eksperimentatora (telefonski koncet Netz/Mreža, za Radio ORF).

Kreativna Ura: Dizajn s prirodom
2026-05-07 14:00 - 17:00 | Urania, Trg E. Kvaternika 3/3, 10000 Zagreb, Trg E. Kvaternika 3/3, Zagreb, 10000, Croatia (Local Name: Hrvatska)
Ciklus Prostorne prakse nastavljamo sljedećim dvodnevnim događanjem.
Drugi događaj u sklopu ciklusa Prostorne prakse bavi se temom dizajna s prirodom, istražujući odnose između krajobraza, arhitekture i urbanog razvoja u suvremenim ekološkim i društvenim kontekstima.
Gošća programa je Federica Zatta — talijanska arhitektica, krajobrazna dizajnerica i istraživačica sa sjedištem u Amsterdamu. Njezin rad nalazi se na sjecištu krajobrazne arhitekture, urbanog dizajna i arhitekture, a predaje na više dizajnerskih akademija u Nizozemskoj, trenutačno na Academie van Bouwkunst u Groningenu.
Suautorica je pobjedničkog rada na natječaju Europan 17 (Breda, NL) te dobitnica potpore Creative Industries Fund NL. Zajedno s Izabelom Słodkom suosnovala je multidisciplinarnu praksu Słodka x Zatta, koja je ušla u uži izbor za nizozemski Prix de Rome Architecture 2026.
RADIONICA:
U sklopu ciklusa Federica će održati i radionicu koja kombinira rad na lokaciji i terensko istraživanje. Sudionici će se baviti konkretnim prostorom kroz niz tematskih polazišta i vođenih zadataka.
Kombiniranjem objektivnih i subjektivnih pristupa istražit će se različiti slojevi — materijalni, društveni i ekološki — koji oblikuju urbani okoliš. Umjesto klasične analize prostora, radionica potiče pažljivo i nijansirano čitanje lokacije kao složenog i promjenjivog sustava.
Za sudjelovanje u radionici nije potrebno predznanje.
Program Prostorne Prakse nastao je u suradnji s Janom Čulek iz Studio Fabula, a realiziran je uz financijsku podršku Zaklade “Kultura nova”.
Photo: Job Claushuis
